SLUŠAJ!

***Slušanje*** *je prvi korak, ali zahtijeva otvoren um i srce, bez predrasudâ*.

* Kako se u našoj župnoj zajednici sluša Riječ Božja? Postoji li služba čitača? Obavljaju li ju osobe dobro, radosno, spremno? Doživljavamo li službu čitača kao privilegij i povlasticu ili kao način služenja?
* Koje mjesto Božja riječ ima u mom osobnom životu, a koje mjesto u našim obiteljima?
* Kako Bog danas govori Crkvi, ljudima, svakome od nas? Gdje možemo čuti Boga?
* Znamo li slušati jedni druge u obiteljima? Imamo li vremena druge saslušati? Kako drugi reagiraju na našu potrebu da budemo saslušani?
* Koga je naša partikularna Crkva „dužna osluškivati“?
* Kako se sluša pastire Crkve?
* Kako se sluša laike, napose mlade, muškarce i žene?
* U čemu bi vjernici trebali slušati biskupe i svećenike, a u čemu biskupi i svećenici vjernike?
* Kako integriramo doprinos posvećenih žena i muškaraca (redovnika i redovnica)?
* Koji prostor ima glas manjina, odbačenih i isključenih? Tko su odbačeni i isključeni u našoj sredini? Koju skupinu ljudi rijetko viđamo u crkvi?
* Možemo li prepoznati predrasude i stereotipe koji ometaju naše slušanje?
* Kako osluškujemo društveni i kulturni kontekst u kojem živimo?
* U čemu bismo mi vjernici trebali slušati svijet, nevjernike, one koji drugačije misle i vjeruju?
* Što nam je teško čuti/slušati u Crkvi? Što nam je potrebno da čujemo u Crkvi?

GOVORI JASNO!

*Svi su pozvani* ***govoriti hrabro, slobodno i iskreno****, tj. u slobodi, istini i ljubavi.*

* Što omogućuje ili priječi hrabar, iskren i odgovoran govor u našoj župnoj zajednici, mjesnoj Crkvi i društvu?
* Kada i kako uspijevamo reći ono što nam je važno? Imam li priliku izraziti se?
* Usudim li se govoriti? Osjećam li se potaknut govoriti?
* Potičem li drugog da govori?
* Kako se odgovorni unutar zajednice (biskupi, svećenici, vjeroučitelji, istaknuti laici, svaki pojedinac) izražavaju kad žele prenijeti poruku?
* Tko govori uime kršćanske zajednice i kako ih se bira?
* Ako predstavljam Crkvu, kako nastupam? Jesam li odvojen od svoje zajednice ili izražavam njezin glas?
* Kakvi su moji dojmovi govora u Crkvi na svim razinama?
* Kako doživljavam nedjeljne propovijedi? Razumijem li što svećenici govore? Što bih htio reći propovjednicima?
* Je li poruka koju dobivam u komunikaciji jasna?
* U čemu je Crkva u svom govoru jasna, a u čemu nejasna?
* Bojimo li se kao Crkva govoriti o nekim aspektima života, društvenim pojavama, nepravilnostima u svijetu i grijesima?
* Nedostaje li nam hrabrosti, iskrenosti i unutarnje slobode u naviještanju Evanđelja?
* Koliko je jasna poruka Evanđelja vjernicima koji su redovito u crkvi?
* Što ja govorim o Crkvi?
* Kako predstavljam Crkvu u društvu?
* Kako govorim s prijateljima? Što kažu moji prijatelji o Crkvi?
* Kako nastupam na društvenim mrežama? Kako predstavnici Crkve nastupaju na društvenim mrežama? Širimo li Radosnu vijest ili činimo kontraefekt svojim komentarima i objavama?
* Zašto svoja loša mišljenja i komentare iznosimo na društvenim mrežama? Je li to zbog straha od izražavanja mišljenja unutar zajednice ili nemam priliku izraziti svoje mišljenje u zajednici?
* Kako mediji govore o Crkvi? Koje su pozitivnosti i negativnosti govora o Crkvi u medijima?
* Vjerujemo li više medijskim napisima ili svojim svećenicima? Zašto?

Za pojedine vjerničke zajednice (župna zajednica, molitvene grupe, biblijske grupe, zborovi, ministranti itd.)

* Kakav je govor unutar zajednice?
* Kako govori voditelj?
* Kako govore sudionici?
* Osjećam li se sigurno i pozvano izraziti što želim reći?
* Nailazim li na uvažavanje svojeg govora?
* Kakav je govor upućen meni?

DIJALOGIZIRAJ!

***Dijalog*** *iziskuje ustrajnost i strpljivost, ali isto tako omogućuje uzajamno razumijevanje.*

* Postoji li dijalog u našoj župnoj zajednici?
* Između koga se odvija taj dijalog, na koji način i gdje?
* Postoji li dijalog i uvažavanje među različitim zajednicama koje djeluju u našoj župi?
* Kakvi su odnosi unutar jedne zajednice (npr. molitvena zajednica, biblijska skupina, župni zbor), a kakvi su odnosi među zajednicama?
* Odnosimo li se jedni prema drugima kao ravnopravni članovi Božjeg naroda?
* Koja su sredstva dijaloga unutar naše mjesne Crkve?
* Koje su pozitivne strane naše župne zajednice, a koje negativne?
* Kako se nosimo s razlikama (sukobljavanjima) i teškoćama u našoj zajednici?
* Koja su to goruća pitanja o kojima trebamo raspravljati (u našoj župi)?
* Na koji način doživljavamo mišljenja različita od našeg?
* Što mi vjernici možemo učiniti da naša župna zajednica raste? (Često tražimo krivce ili čeznemo za „dobrim starim vremenima“, a ne nudimo rješenja i ne pokušavamo dati nešto od sebe.)
* Kako župna zajednica (župnik u zajedništvu pastoralnog i ekonomskog vijeća) dijalogizira i surađuje s lokalnom zajednicom?
* Kojim bismo problemima u Crkvi i društvu trebali pridavati više pozornosti?
* Jesmo li sposobni za konstruktivni dijalog koji se sastoji u slušanju drugog ili čak protivnog mišljenja, iskrenog razmišljanja o njemu i davanje povratnog mišljenja bez ostrašćenosti (bez negativnih emocija, uvrijeđenost i sl.)?
* Koliko te ljude susrećem i koliko sam upoznat s njihovim problemima i mukama?